Lotte Rod (RV), 2013-11-12:
I dag er en god dag for Asmus, der har masser af krudt i røven og ikke får meget ud af at skulle sidde stille hele skoledagen.
Det er en god dag for Birgitte, der lærte allermest, den dag de var i skoven sidste skoleår, og som glæder sig til, at de nu fast skal have undervisning i skoven.
Det er en god dag for Carl, der elsker at spille guitar og kan se frem til at gå i musikskole som en del af skoledagen.
Det er en god dag for Ditte, der ikke rigtig kan få hjælp til lektierne af sine forældre, men som nu kan lave lektier henne på skolen og have helt fri, når hun kommer hjem.
Det er en god dag for Esben, som har ADHD og hurtigt kommer til at sidde uroligt på stolen, og som fra næste skoleår kommer meget mere i spil, når de skal til at lave flere innovative processer i undervisningen.
Det er en god dag for Frederikke, der drømmer om at blive så god til tysk, at hun kan snakke noget mere med sin Skypeveninde fra München.
Det er en god dag for Gert, som i årevis har undervist i natur/teknik uden at være uddannet i det, men som nu efter mange års snak endelig kan blive efteruddannet.
Det er en god dag for Helene, der har kedet sig en del i timerne, og som nu får chancen for at lave tilbagevendende forløb med sciencetalenterne.
Det er en god dag for Ibrahim, der synes, det er vildt motiverende at løse rigtige opgaver for en rigtig virksomhed, og som derfor glæder sig rigtig meget til, at han kan få lov til at gå til afgangsprøve i et produkt, han selv har været med til at skabe.
Det er en god dag for Jenni, der synes, at vikingerne er vildt spændende, og som nu får flere forløb sammen med museet, hvor de bl.a. bliver klædt ud og oplever historien på deres egen krop.
Det er en god dag for Keld, der er et af de nye skolebestyrelsesmedlemmer, som gerne vil bruge sin erfaring fra sin designvirksomhed til at få skolen sporet ind på at arbejde mere med iværksætteri og kreativitet.
Det er en god dag for Morten, der har været noget frustreret over ikke at have redskaberne til inklusion, men som nu får et tættere samarbejde med en af de dygtige pædagoger og oplever, hvordan klassen trives, og at det bliver sjovere at undervise.
Det er en god dag for Nina, der var lige ved at blive en af de 15 pct. af eleverne, der indtil nu har forladt folkeskolen uden de tilstrækkelige læsefærdigheder, men som nu får glæde af, at vi fortsætter Danmarks Lærerforenings Læs for Livet-projekt.
Det er en god dag for Ole og resten af hans team, som gerne vil planlægge undervisningsforløb i fællesskab, fordi det gør eleverne dygtigere og giver mere sparring til ham som lærer.
Det er en god dag for Pernille, der er mor til to børn, og som med bekymring har set på, hvordan der er blevet skåret ned på timetallet i hendes kommune, men som nu er glad for, at der bliver faste rammer.
Det er en god dag for Qasim, der ikke plejede at gå til noget i fritiden, men som nu gennem skolen får øjnene op for den lokale fægteklub.
Det er en god dag for Simon, der ikke har overvejet andre muligheder end gymnasiet, men nu pludselig får et forløb med en gæstelærer fra erhvervsskolen og får øjnene op for, hvor fedt det er at bruge matematikken til at tegne skitser og skabe noget virkeligt.
Det er en god dag for Trine, der er en af de lærere, der ikke rigtig har brugt »Fælles Mål«, fordi de var temmelig lange og temmelig uoverskuelige, og som gerne vil blive bedre til at give eleverne feedback.
Det er en god dag for Ulrik, som snart kan lægge billet ind på supervision fra en læringskonsulent og afprøve nye undervisningsteknikker, der skaber så stor begejstring hos eleverne, at han selv bliver helt høj af det.
Det er en god dag for Vibeke, der tidligere har brugt alt for meget tid på at udfylde papirer, og som virkelig glæder sig til, at de nationale test, elevplanerne og kvalitetsrapporterne rent faktisk bliver et pædagogisk redskab.
Det er en god dag for William, der både lærer at udregne mængder og grave kartofler op i skolehaven.
Det er en god dag for Yrsa, der bliver så opslugt af den varierede undervisning, at hun ikke kan lade være med at synes, at skoledagen er blevet kortere, selv om hun er lidt længere tid på skolen hver dag.
Og det er en god dag for Zakarias, skolelederen, som vil skabe en skole, hvor eleverne fløjter, når de går i skole, og fløjter, når de går hjem igen, og hvor alle elever kommer op og står på tæer hver dag for at blive så dygtige, de kan.
Er det nyt?
Nej, det er det ikke.
Tværtimod er det en anerkendelse af det, som rigtig mange lærere og skoler allerede gør.
Det nye er, at rammerne bliver bedre med mere tid og nye samarbejdsmuligheder.
Og det kan gøres på mange måder.
Eksemplerne her viser nogle af de muligheder, der er.
De vil selvfølgelig ikke alle sammen findes på den samme skole, og der skal udvikles en masse udeomkring i kommunerne og på skolerne.
Der ligger et stort arbejde, men der er også mange muligheder, og man kan sikkert finde på endnu bedre ideer og eksempler ude på skolerne, end jeg er kommet på.
Folkeskolereformen her er den første rammereform i lang, lang tid på skoleområdet.
Det er en tillidsreform, ved at vi ikke herindefra siger, hvordan det skal være.
Det giver i første omgang lidt mere udviklingsarbejde ude på den enkelte skole, men det er, fordi tillid er ansvarspådragende.
I Radikale Venstre tror vi på fremtiden og på den enkelte skole.